|  |  |
| --- | --- |
| Statsråd Torbjørn Røe Isaksen |  |
| Kunnskapsdepartementet  |  |
| Postboks 8119 Dep |  |
| 0032 Oslo |  |
|  | Vår fil: B17-KB01 |
|  | Vårt Arkiv: Fagpolitikk |
|  | Saksbehandler: Katja Brox |

 Oslo 20. februar 2017

**Høringssvar – Forslag til endringer i barnehageloven**

Funksjonshemmedes Fellesorganisasjon (FFO) viser til høringsnotat i saken og takker for invitasjon til å dele våre synspunkter. FFO representerer 350 000 kronisk syke, funksjonshemmede og pårørende i 83 medlemsorganisasjoner. Vi har følgende bemerkning til forslaget:

Fylkesmannens tilsyn med bestemmelsene om spesialundervisning i opplæringsloven og barnehageloven er essensiell for at hvert enkelt barn, som bestemmelsene gjelder for, får oppfylt sin rett til spesialundervisning i praksis. FFOs Rettighetssenter får jevnlig henvendelser fra foresatte som ønsker å overprøve kommunale vedtak om spesialundervisning eller klage på gjennomføringen av vedtakene. Vi anser det som svært uheldig at barn i førskolealder etter innførelsen av reglene om spesialundervisning i barnehageloven ikke har den samme rettssikkerhet som før og mener, i tråd med departementets egen vurdering, at loven må endres slik departementet har foreslått.

Fordi den endringen som departementet foreslår er retting av en ren inkurie, burde det etter vår oppfatning ikke vært nødvendig å gjennomføre høring av nettopp dette forslaget, jf. utredningsinstruksen punkt 3-3. Forslaget har, som departementet påpeker, heller ingen økonomiske eller administrative konsekvenser. FFO foreslår derfor at fylkesmannens tilsynsmyndighet i barnehageloven § 9 første ledd tilføyes ved en kongelig resolusjon slik at endringene trer i kraft snarest.

FFO stiller seg ellers positivt til forslaget om å gi hjemmel til en samlet forskrift for bemanning i barnehager.

Med vennlig hilsen

**FUNKSJONSHEMMEDES FELLESORGANISASJON**

 

John Berg-Jensen Lilly Ann Elvestad

Leder Generalsekretær